b'\n_START_ARTICLE_\nUlrik Augsbur\xc5\xa1ki\n_START_SECTION_\n\xc5\xbdivljenjepis\n_START_PARAGRAPH_\nRodil se je leta 890 v Wittislingnu ali Augsburgu na Bavarskem. Kot otrok je bil tako \xc5\xa1ibak, da so ga star\xc5\xa1i od sramu skrivali. Pozneje pa je zrastel v krepkega de\xc4\x8dka in se odlo\xc4\x8dil za duhovni\xc5\xa1ki stan. Kot mladeni\xc4\x8d se je izogibal nevarne dru\xc5\xbebe.\xc2\xa0\xc2\xbb\xc4\x8ce ni netiva, tudi ognja ni,\xc2\xab\xc2\xa0je rekel. Najprej je hotel postati benediktinski menih, v molitvi pa je spoznal, da ga Bog kli\xc4\x8de v apostolsko \xc5\xbeivljenje. Postal je svetni duhovnik in pozneje \xc5\xa1kof augsbur\xc5\xa1ke \xc5\xa1kofije, ki jo je potem vodil 50 let. Bil je mo\xc5\xbe molitve in dela, ljubil pa je tudi duhovito in nedol\xc5\xbeno \xc5\xa1alo._NEWLINE_Leta 955 je odlo\xc4\x8dilno pripomogel k zmagi nad Ogri na Le\xc5\xa1kem polju. Mad\xc5\xbeari, ki so na svojih roparskih pohodih \xc4\x8desto plenili tudi po slovenskih krajih, so leta 955 pri\xc5\xa1li prav do Augsburga in ga oblegali. \xc5\xa0kof sam je dal popraviti mestno obzidje in je sredi pu\xc5\xa1\xc4\x8dic in kamnov brez \xc4\x8delade in oklepa jahal od \xc4\x8dete do \xc4\x8dete in jih bodril. Redovnicam pa je naro\xc4\x8dil, da so molile za bo\xc5\xbeje varstvo. Ko je spoznal, da pripravlja sovra\xc5\xbenik odlo\xc4\x8dilen napad, je po slovesni ma\xc5\xa1i obhajal vso vojsko. Sovra\xc5\xbeniki so res napadli, mesto je pod Urhovim poveljstvom napad odbilo._NEWLINE_Dovolj mo\xc4\x8dna armada cesarja Otona I. in \xc4\x8cehov je Mad\xc5\xbearom zadala popoln poraz. Oton je zdaj prisilil Mad\xc5\xbeare k stalni naselitvi in sprejemu kr\xc5\xa1\xc4\x8danstva. Vsa Evropa si je oddahnila in tudi slovenski kraji so bili re\xc5\xa1eni hude nadloge. Na boji\xc5\xa1\xc4\x8du sta oble\xc5\xbeala poleg drugih najbli\xc5\xbejih tudi Urhov brat in ne\xc4\x8dak. \xc5\xa0kofa Urha je ta izguba tako prizadela, da ga je pri\xc5\xa1el tola\xc5\xbeit sam cesar. Urh je bil predvsem \xc5\xa1kof, a tudi velik junak in \xc4\x8dute\xc4\x8d \xc4\x8dlovek._NEWLINE_Svoje pastirske dol\xc5\xbenosti je Urh opravljal z \xc5\xbeivo zavestjo odgovornosti pred Bogom in z modrostjo, pridobljeno s prisr\xc4\x8dno molitvijo. Prepotoval je ve\xc4\x8dkrat \xc5\xa1irne pokrajine svoje \xc5\xa1kofije in za vzgojo dobrih duhovnikov ustanovil stolni\xc5\xa1ko \xc5\xa1olo, ki je kmalu zaslovela dale\xc4\x8d naokrog._NEWLINE_Umrl je 4. julija leta 973. Na \xc5\xa1kofovskem mestu ga je nasledil Henrik I. Sveti Urh je bil prvi svetnik, ki je bil kanoniziran. To se je zgodilo 4. julija 993 iz strani pape\xc5\xbea Janeza XV.\n_START_SECTION_\nGodovni zavetnik\n_START_PARAGRAPH_\nSveti Urh goduje 4. julija. Pri nas ga navadno upodabljajo kot \xc5\xa1kofa z ribo v roki. Legenda pripoveduje, da je \xc5\xa1kofa Urha neko\xc4\x8d obiskal \xc5\xa1kof Konrad. Ve\xc4\x8derjala sta in se za mizo \xc5\xa1e dolgo v no\xc4\x8d pomenkovala ter tam u\xc4\x8dakala petkovo jutro. Tedaj prihiti s pismom sel bavarskega vojvode, kateremu Urh podari kurje bedro, ki je na mizi bilo \xc5\xa1e od \xc4\x8detrtkove ve\xc4\x8derje. Ta ga je vzel in potem pri vojvodi \xc5\xa1kofa zato\xc5\xbeil, da ob petkih \xc5\xa1kof Urh je meso. V dokaz je hotel pokazati v torbi shranjeno bedro. A glej, bedro se je spremenilo in sel je iz svoje torbe potegnil ribo. Zna\xc4\x8dilni atributi (pridatki), ki se pojavljajo na upodobitvah so: \xc5\xa1kofovska obla\xc4\x8dila in knjiga z ribo._NEWLINE_Razli\xc4\x8dice imena Urh so \xc5\xa1e: Urh, Udo, Ulrich, Ulrih, Ulrik, Uro\xc5\xa1; Ulrika, Ula._NEWLINE_V Sloveniji je svetem Urhu posve\xc4\x8denih 38 cerkva. Po njem so poimenovani kraji Sv. Urh, \xc5\xa0entur\xc5\xa1ka Gora, \xc5\xa0enturh.'